Коми Республикаса став школаыс да челядьöс видзанiныс тырвыйö дась выль велöдчан во кежлö.

Та йылысь Коми Республикаса Юралысь Вячеслав Гайзеркöд удж кузя аддзысьлiгöн юöртiс регионса йöзöс велöдан министр Нелли Струтинская.

Кыдзи юöртiс министр, Коми Республикаын моз тöлысь 25 лун вылö лои бырöдöма дöзьöр органъясöн сетöм став шöр предписаниесö. Öткымын велöдан заведениеын кутшöмсюрö посни тырмытöмторъясыс оз торкны велöдан уджсö да найöс сiдзжö лоö бырöдöма.

Тöдчана лоöмторъясысь öтиöн лоö кöч тöлысь 1 лунö Первомайскöй посёлокын (Сыктыв район) 200 велöдчысь вылö выль школа восьтöм. Йирым тöлысь 1 лунö лоö восьтöма школа Сыктыв районса Палаззя сиктын, нöшта 5 выль велöдан заведение аслыспöлöс козинöн лоö выль 2011 во кежлö. Тайö Кулöмдiн районса Ягкöдж посёлокын да Мыс сиктын öкмыс класса школаяс, Кöрткерöс районса Маджа сиктын да Важкуа грездын, Удора районса Мозындор посёлокын ичöт школа-челядьöс видзанiнъяс. Гöрд Затон посёлокын да Сыктывкарлöн Улыс Чов микрорайонын да Кöрткерöс сиктын водзö стрöитöны челядьöс видзанiнъяс.

Выль велöдан заведениеяссö стрöитöны «Школаяс, сы лыдын этша комплекта школаяс, стрöитöм» да «Челядьлы велöдан учреждениеяс стрöитöм» республиканскöй инвестиционнöй проектъяс серти. Найöс олöмö пöртöм вылö 2010 воын Коми Республикаса республиканскöй бюджетысь сетöма 215 млн. шайтысь унджык. 2011-2012 воясын инвестпроектъяссö водзö кутасны пöртны олöмö, планируйтöма стрöитны школаяс Сыктывдiн районса Сёська сиктын да Нювчим посёлокын, Мылдiн районса Якша посёлокын.

Кыдзи пасйис В.Гайзер, выль велöдан заведениеяс стрöитöм, сы лыдын этша комплекта школаяс, да дистанционнöй велöдöм сöвмöдöм – регионса Веськöдлан котырлöн медшöр могъясысь öти. «Колö, медым велöдчыны вермис дзик быд кага, тайö инмö и стационарнöй велöдан учреждениеяслы, и дистанционнöя велöдöмлы, мыйö сöмын на босьтчöны. Кöч тöлысь 1 лунö ме думайта ветлыны öти выль школаö, таысь кындзи, быть видзöдла, кыдзи уджалö дистанционнöя велöдан проект», – висьталiс Глава.